وەنەسان ڕاوڕەسمێوە بیەن وەختو پەنە گیٛریای ژەنانە و جە ئەڎابیەی زاڕوٙڵەینە بە نێر و ماوە، حەرکەس زاڕوٙڵەش بیێ پیٛسە لاڵیایوٙ ئەو خوڎای پەی سڵامەتی ژەنەکیٛ و زاڕوٙڵەکەیش و شوکرانێوەیچ پەی خوڎای هەکە زاڕوٙڵەشا پەنە بەخشوٙ و پیٛسەو هیٛمایێوەیچ پەی پاریٛزنای ژیوگەی و ژیونایۆ سروشتی، نەمامێوەش نیان.
بەپاو ئەوەگیٛڵنایە دەماودەمیەکا هەکە دەمو قەڎیمیاماوە ئەژنەویێنیٛ، ڕاوڕەسمەکە بە ئەواوجەمی لوان ڕاوە و دلیٛ ڕاوڕەسمەکەیچەنە ئی هوٙنیێ بە کوٙرس وچیێنە:
ئەی خوڎاو زەمینو ئاسمان
ئەی خوڎاو وەن و وەنەسان
حەر توٙنی شفا دەرو بیماران
دڵەو ئێمەیچ هومیٛدش پیٛتەن
وەنەسان... ڕاوڕەسمێوە قەڎیمی هەورامانی و هەورامیەکا بیەن و وەڵتەر تا وەختێوە فەرهەنگما نەشیٛویان دلیٛ بڕێ جە دەگایەکاو هەورامانینە ئی ڕاوڕەسمە سەرەمڕە لوان ڕاوە و حەر ئانەیچە بیەن بایس هەکە هەوراما بە سەرسەوزی مەنوٙوە و سەمەرش فرەتەر و پەڕ بەرەکەتتەر بوٙ.
سەرنجە: وەنەسان یانیٛ: دارەسانو وەنا.
ئیبراهیم میکە عەلی
س.ز
